Ↄsoafoɔ a ɔhwɛ Apɔmuden Nsɛm soɔ, Kwaku Agyeman Manu ada no adi sɛ wɔde nneɛma ne nhyehyɛeɛ agu akwan mu a wɔde Ghana anɛɛsefoɔ wɔanya nteteeɛ rebɛkɔ United Kingdom ama wɔakɔyɛ adwuma wɔ hɔ.
Ↄkyerɛ sɛ ekuo afaanu nhyehyɛeɛ bi gu so rekɔ so wɔ wɔne Britain aban ntam a wɔde regye sikasɛm mu mmoa afiri wɔn hɔ.
Berɛ a na wɔretoatoa adwene wɔ 2023 sikasɛm nhyehyɛeɛ no ho wɔ mmarahyɛbadwam wɔ Ↄpɛnimma 05, 2023 mu no, Dormaa Mfimfini Fam Mmaranimni no kaa sɛ saa nhyehyɛeɛ yi ne nhyehyɛeɛ a ɛwɔ yɛne Barbados ntam dada no sɛ, ne saa nti ɔkaa sɛ Ghana anɛɛsefoɔ rebɔ wɔn ho mmɔden pa ara wɔ adwuma no mu.
Ↄkyerɛɛ sɛ seesei wɔne United Kindom aban no rebɛyɛ saa adwuma yi bi, na sɛ asoafoɔ mpanimfoɔ ne afutufoɔ no gye tom a wɔne UK aban no bɛyɛ nnyentomu nhyehyɛeɛ ama wɔahyɛ aseɛ de anɛɛsefoɔ akɔ hɔ de wɔn akɔfa nteteeɛ mu na wɔayɛ adwuma, na mfeɛ mmiɛnsa akyiri no, wɔasane aba fie.
Ne nkasaeɛ mu no, ɔmaa yɛhunuu sɛ Ghana bɛnya mfasoɔ afiri sika kakra a UK de bɛhyɛm no so. Ↄkaa no Dwoada no sɛ sɛ nnyentomu nhyehyɛeɛ no wie pɛyɛ a, yɛbɛtumi anya pɔno 1000 wɔ nɛɛseni baako biara a wɔde no bɛkɔ ho, na wɔde abɛboa apɔmuden adwuma a ɛwɔ Ghana no.
Ↄbɛnem bosome mu wɔ afe 2022 yi ara mu no, Ↄsoafoɔ Panin a ɔwɔ Barbados, Mia Motley de n’anisɔ a ɔwɔ ma deɛ Ghana aban ayɛ ama no sɛ ɔtenee ne nsa maa ne mmoa soo ne man no apɔmuden adwumakuo so no too dwa wɔ n’anodisɛm bi mu.
Ghana ne Barbados yɛɛ nnyentomu nhyehyɛeɛ wɔ 2019 mu maa wɔfaa Ghana anɛɛsefoɔ adwuma mu wɔ Barbados.
Nnyetomu nhyehyɛeɛ a Mia Motley ne Ghana aban yɛeɛ berɛ a ɔbɛsraa Ↄmampanin Akufo-Addo no maa wɔnam so faa Ghana anɛɛsefoɔ bɛboro 100.
Nanso wei nyinaa mu no, nnipa binom wɔ saa nhyehyɛeɛ yi ho haw, a ɛbinom mpo kyerɛ sɛ ɛsɛ sɛ wɔde anɛɛsefoɔ no wira Ghana Apɔmuden Adwuma no mu mmom.
